Tunggang motosikal ambil anak pulang
KOTA SAMARAHAN: Kasih seorang ayah kepada anak,
pasti tidak ada tandingannya, meski pun mempunyai kelemahan diri namun Pak Man,
46, sanggup datang sendiri untuk mengambil anaknya di kampus setelah lebih
sebulan terkandas sepanjang tempoh Perintah Kawalan Pergerakan (PKP). Berulang kali
melafazkan tanda syukur, seorang bapa yang lebih senang dengan panggilan Pak
Man gembira apabila melihat kelibat anaknya, Mohd. Faizul, keluar merapatinya
untuk dibawa pulang ke rumah mereka. Apa yang menyayat
hati para barisan hadapan Universiti Malaysia Sarawak (UNIMAS) yang mengendali
proses penghantaran pulang Institu Pengajian Tinggi (IPT) Zon Sarawak ialah indahnya
kasih sayang seorang bapa untuk anaknya. “Saya tidak
mempunyai pengangkutan lain selain motosikal namun begitu saya bersyukur, anak
saya telah kembali kepada keluarga. “Saya juga ingin
mengucapkan rasa terima kasih kepada UNIMAS kerana menjaga anak saya dan
pelajar lain sepanjang wabak ini melanda. “Apapun, saya
berharap, warga UNIMAS yang bertugas juga menjaga diri dengan baik semasa
bertugas,” sambungnya lagi. Bagi Mohd.
Faizul, penuntut UNIMAS yang mengambil jurusan Kajian Hubungan Industri dan
Perburuhan Fakulti Sains Sosial dan Kemanusiaan Tahun 1 turut merasa syukur
kerana dibenarkan pulang bertemu keluarga semula.  “Apabila mendapat
berita tersebut pada Khamis lalu, saya terus menghubungi ayah saya untuk
memaklumkan kepada mereka,” katanya sambil berharap semua pelajar yang masih
tinggal di kampus, untuk terus mematuhi peraturan yang ditetapkan. “Saya berharap
rakan-rakan yang masih terkandas supaya bersabar dan saya mendoakan semoga
segala urusan dipermudahkan dan dilancarkan. “Cepat atau
lambat, kerajaan pasti akan hantar pelajar pulang ke pangkuan keluarga
masing-masing,” tambahnya. 
See author's posts
